Diari Oficial de la Generalitat Valenciana


Sumari del DOGV 9975, del 05-11-2024 (2024/10713)

RESOLUCIÓ de 19 de juny de 2024, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captació d’aigües subterrànies, parcel·la 9000, del polígon 3, del terme municipal d’Antella. Expedient: (3390817) 059/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9975

Data del DOGV
:   05-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10020

CVE
:   KFKS-B-8368-73704

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Antella
    * impacte ambiental

«Informe d’impacte ambiental

Expedient: (3390817) 059/2024/AIA.

Títol: Sondeig per a captació d’aigües subterrànies.

Titular: Francisco Francés Bueno.

Òrgan substantiu: Servici Territorial, d’Indústria Energia i Mines de València.

Localització: parcel·la 9000, del polígon 3, del terme municipal d’Antella (València).

Tramitació administrativa

Mitjançant l’escrit firmat el 04.01.2024 per la cap del Servici Territorial d’Indústria, Energia i Mines de València (referència expedient ASOSUB/2023/275/46), es va traslladar a este òrgan ambiental l’expedient, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Tal com establix l’article 46 de la Llei 21/2013, de 9 de desembre (d’ara en avant, LEA), este òrgan ambiental va fer una consulta a les administracions públiques afectades.

L’11.03.2023, el Servici d’Avaluació d’Impacte Ambiental remet una consulta a l’Ajuntament d’Antella sobre el desenrotllament del projecte en el seu terme municipal.

El 13.04.2024, es rep un informe tècnic per part de l’Ajuntament d’Antella en el qual s’informa que no s’observen incidències en l’àmbit de les seues competències.

El 11.03.2024, el Servici d’Avaluació d’Impacte Ambiental remet una consulta a la Confederació Hidrogràfica del Xúquer sobre l’afecció del projecte de captació d’aigües subterrànies en l’àmbit de les seues competències.

Amb firma de 22 d’abril de 2024, es rep de la Confederació Hidrogràfica del Xúquer un informe amb caràcter general per a totes les avaluacions d’impacte ambiental de projectes de captacions d’aigües subterrànies de menys de 7.000 m³. En este es conclou que serà durant la tramitació del procediment reconegut en l’article 54.2 del text refós de la Llei d’aigües quan l’organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s’obtinga la inscripció en el registre d’aigües de l’organisme de conca.

Vista la informació continguda en l’expedient, es considera que es disposa d’elements de juí suficients per a realitzar l’avaluació d’impacte ambiental simplificada.

Criteris ambientals

Per a l’emissió del present informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat a de l’annex III d’esta.

Característiques del projecte

L’objecte del projecte és executar un sondeig de captació d’aigües subterrànies a la parcel·la 9000, del polígon 3, paratge Font del Baladre, del terme municipal d’Antella (València), que, en cas de ser positiu, permeta obtindre aproximadament 697,12 m³ anuals d’aigua per a ús de reg / domèstic d’esta parcel·la.

Es preveu que els terrenys a travessar estiguen constituïts conglomerats, arenes i lutites roges. Atés que estos terrenys són inestables, s’ha triat com a sistema de perforació la rotopercussió.

La perforació per realitzar aconseguirà els 80 m de profunditat i 220 mm de diàmetre. L’entubament es realitzarà amb una canonada de PVC de 180 mm de diàmetre.

No es preveu realitzar cap tipus de desbrossament ni anivellament de la superfície d’emplaçament de la perforadora. Durant l’execució, es perforarà fins que la naturalesa del material i la profunditat del terreny perforat requerisca aigua per a la seua evacuació.

Els materials que s’extrauen del sondeig durant la perforació, que estan constituïts per aigua (captada de l’aqüífer més la utilitzada per a la refrigeració de la ferramenta de perforació) i detritus (fragments de roca), s’emmagatzemaran en una bassa de recollida, utilitzant-se un contenidor d’obra, i s’enviaran els materials extrets a una entitat gestora de residus no perillosos.

No s’especifica el volum aproximat de detritus. Serà reblit amb el material extret i es deixarà la superfície restaurada.

En finalitzar els treballs, es retiraran tots els equips i materials utilitzats durant l’obra.

L’accés al punt de perforació es realitzarà pels camins existents, sense obrir nous accessos.

El promotor indica que el termini d’execució previst per a la realització de les obres a partir de la data de recepció de les autoritzacions necessàries serà de dos dies.

Ubicació del projecte

La zona on es realitzarà el projecte es localitza en la partida Olla de Ramos, a la parcel·la 9000, del polígon 3, paratge Font del Baladre, del terme municipal d’Antella, propietat del promotor. Les coordenades UTM que corresponen al punt són (ETRS89; fus 30): X = 709.010,29; Y = 4.332.103,89, i Z = 107 m s. n. m.

El sondeig està situat en una parcel·la classificada com a sòl no urbanitzable comú amb ús principal agrari. En concret, se situa en una finca rústica no cultivada situada en una zona antropitzada per la presència de finques agrícoles de secà. Es troba a menys de 100 m de sòl forestal; per tant, es considera com a zona d’influència forestal segons la Llei 3/1993, de 9 de desembre, forestal de la Comunitat Valenciana.

El punt de perforació no se situa ni en l’àmbit d’espais naturals protegits o pertanyents a la Xarxa Natura 2000, ni en elements formalment declarats de la infraestructura verda.

D’acord amb la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada 080.144C Las Pedrizas, de tipus permeable, que presenta un estat químic bo.

Característiques del potencial impacte

Durant la fase d’execució, la superfície afectada serà l’ocupada pels equips de perforació, canonades, maquinària auxiliar i la bassa de recollida de llots i detritus de la perforació. Els fluids que s’utilitzen durant la perforació seran biodegradables.

Es produiran una sèrie d’impactes a l’atmosfera que suposen la generació d’olors, sorolls i vibracions, així com emissions en forma de partícules, atés que la zona de perforació, encara que es troba allunyada del nucli urbà del municipi, presenta algunes vivendes disseminades en les proximitats. Es dotarà la infraestructura de perforació de captadors de pols, i es realitzarà una revisió i neteja periòdica de la coberta vegetal pròxima.

Per a aconseguir un aïllament sanitari del pou i evitar la contaminació de l’exterior, se cimentaran els primers metres de l’espai anular comprés entre la perforació i la canonada de revestiment.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació; s’hi afigen els materials procedents de l’excavació de la bassa de llots, que, per la seua escassa magnitud, el caràcter terrigen i la naturalesa inerta, no constituiran un problema d’eliminació.

El risc d’accidents queda regulat per les normes laborals i de seguretat minera, que competixen a l’òrgan substantiu, i és poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, la fauna ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Tampoc es preveu cap afecció a altres elements ambientals, ni historicoculturals coneguts o catalogats. No s’han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïx qualsevol troballa fortuïta o situacions imprevistes.

No s’ha plantejat l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i consum de recursos naturals (aigua) entren en les competències directes de l’organisme de conca que intervé en el mateix tràmit de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no pot iniciar-se la construcció d’una obra hidràulica que comporte la concessió de nous usos de l’aigua, sense que prèviament s’obtinga o declare la corresponent concessió, autorització o reserva demanials.

Conclusió

En relació amb els criteris de l’annex III, de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del Grup 3, de l’annex II, d’esta.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II, de la Llei 21/2013.

L’article 9.1, del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha expressat anteriorment, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

*Primer*

Estimar que el projecte presentat per a l’autorització d’un sondeig per a captació d’aigües subterrànies amb destinació a ús domèstic / reg en el terme municipal d’Antella (València), promogut per Francisco Francés Bueno, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes del present informe, en particular:

1) No podran iniciar-se els treballs per a l’execució del sondeig mentres no s’haja obtingut de l’organisme de conca la concessió o autorització prèvies o s’haja obtingut la inscripció en el Registre d’aigües.

2) S’haurà d’incloure en el pressupost del projecte el cost de les mesures de prevenció i correcció previstes.

3) Des de l’inici s’haurà de dur a terme el control i la vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

4) El contractista haurà de construir una bassa de llots d’unes dimensions que permeten albergar la totalitat dels detritus, llots i additius generats durant la perforació.

5) Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

6) Atés que el projecte es desenrotlla amb una proximitat menor a 100 metres de terreny forestal, s’haurà d’incorporar en el plec de condicions tècniques del projecte el plec general de normes de seguretat en prevenció d’incendis forestals a observar en l’execució d’obres i treballs que es realitzen en terreny forestal o en els voltants arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

7) S’haurà de protegir la vegetació adjacent, les estructures, camins i instal·lacions que puguen resultar afectades per a evitar-ne el deteriorament, i s’hauran d’aplicar els regs previstos per a minimitzar la generació de pols. Les zones en les quals s’hagen produït compactacions a causa de l’estada i pas de maquinària es restauraran mitjançant subsolatge i/o llaurada.

8) No s’han de realitzar actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

9) Els materials extrets de la perforació i els de l’excavació de la bassa de llots són de naturalesa molt similar, i els dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d’excavació disposen de regulació i gestió específica segons l’Orde APM/1007/2017 que regula les normes de valorització de materials excavats per al seu ús en obres i operacions de rebliment distintes al lloc on es van generar. També resultaria aplicable el Decret 200/2004, del Consell de la Generalitat, que regula l’ús de residus inerts en obres de restauració i rebliment (article 3.1.a). No obstant això, als detritus del sondeig els seria aplicable el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.

10) Per tal de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el Reglament de domini públic hidràulic.

11) Les zones en les quals s’hagen produït compactacions a causa de l’estada i pas de maquinària hauran de ser restaurades mitjançant subsolatge i/o arada.

12) S’haurà de preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

13) En el cas que el resultat del sondeig fora negatiu o que per diferents motius es renuncie al seu ús, s’haurà de clausurar i segellar, i també restaurar el terreny de manera que el punt quede totalment integrat en la superfície, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que es preveu en l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera autoritzat el projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes previstos en l’article 48 de la Llei 21/2013, de 9 de desembre.

  

València, 19 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental